arnastofnun/IGC-2024 huggingface dataset:
Jóhann: Þjóð fórnað fyrir gjaldmiðil

Jóhann Hauksson skrifar grjótharðan pistil um íslenska hagstjórn og íslensku krónuna undir yfirskriftinni Þjóð fórnað fyrir gjaldmiðil. Þar segir:

- - -

Peningamálastjórn undanfarinna ára var með endemum. Það kom sérstaklega vel í ljós eftir hrunið. Þá tvöfölduðust allir gjaldmiðlar í verði gagnvart krónunni. Þar með tvöfölduðust skuldir margra fyrirtækja og heimila.

Um leið og skuldirnar tvöfölduðust hrundu veðin á bak við þær. Húsnæðisverð lækkaði um 30 prósent, kannski meira.

Afskriftir hófust innan alls kerfisins. Kröfuhafar töpuðu fé á öllu nema því sem tryggt var með háum vöxtum, gengistryggingum og verðtryggingum.

Allt skrúfaðist niður nema skuldir fyrirtækja og heimila sem tryggðar voru með laga og regluverki íslensku krónunnar.

Íslenskir stjórnmálamenn hafa á löngum tíma smíðað laga og regluverk sem ætlað er að tryggja tilvist íslensku krónunnar. Þetta regluverk rekur nú fjölskyldur og fyrirtæki í þrot. Varnarmúrarnir utan um krónuna sliga íslenskt efnahagslíf alla daga.

Ég þekki dæmi um breska fjölskyldu sem greiddi 630 pund á mánuði í húsnæðiskostnað í góðærinu. Nú hafa vextir og eignaverð í Bretlandi lækkað. Sama fjölskylda greiðir nú 470 pund á mánuði einmitt vegna þess.

Hér hrundi allt og eignaverð lækkaði um 30 prósent á skömmum tíma. Það hefur hins vegar þveröfug áhrif hér á landi. Fjölskylda sem greiddi 100 þúsund krónur á mánuði af íbúðarhúsnæði greiðir nú 130 þúsund krónur.

Heimili sem hafði erlent lán á bak við 100 þúsund króna mánaðarlega afborgun greiðir nú 200 þúsund krónur.

Á sama tíma lækkar kaupmáttur um 20 prósent. Á sama tíma hækka skattar. Á sama tíma hækka öll innflutt aðföng í verði, eldsneyti sem annað.
Til hægri við Bandaríkin

Ragnheiður Elín Árnadóttir, þingmaður Sjálfstæðisflokksins og fyrrverandi aðstoðarmaður Geirs Haarde, heldur ræðu í þinginu og segir að á Íslandi sé verið að taka upp „vinstri vitleysis skattkerfi“.

Fyrir nokkru skrifaði Jón Steinsson, hagfræðingur í Bandaríkjunum, grein þar sem hann sagði að á Íslandi hefði verið rekið mjög hægri sinnað skattkerfi. Og af því það er svo mikill dilkadráttur á Íslandi er rétt að halda því til haga að Jón er Deiglupenni og hefur verið talinn til hægri í pólitík.

Jón skrifaði meðal annars:

“Skattkerfið okkar hefur t.d. verið langt til hægri við skattkerfi Bandaríkjanna. Og eru Bandaríkjamenn sjaldnast taldir sérlega vinstrisinnaðir. Á Íslandi hefur verið eitt skattþrep með tiltölulega lágum persónuafslætti, skattar á fyrirtæki og fjármagnstekjur hafa verið með því lægsta sem þekkist á meðal efnaðra ríkja, erfðaskattar og eignaskattar hafa verið lagðir niður og stærstum hluta tekna hins opinbera er aflað með virðisaukaskatti. Þetta skattkerfi er afrakstur markvissrar stefnu Sjálfstæðisflokksins yfir 18 ára tímabil. Og undir það síðasta komu miklir frjálshyggjufrömuðir í röðum til Íslands til þess að dásama þetta kerfi.

Það er yfirlýst markmið stjórnvalda að færa skattkerfið til vinstri. Ef mið er tekið af umræðu um skattamál á Íslandi undanfarin ár má ef til vill segja að fyrirliggjandi frumvarp stjórnvalda sé róttækt skref í átt að þessu markmiði. En ef horft er til annarra efnaðra landa ganga tillögur stjórnvalda ekki sérlega langt. Jafnvel eftir þessar breytingar verður skattkerfið á Íslandi talsvert til hægri við skattkerfið í Bandaríkjunum (þegar kemur að tekjutilfærsluáhrifum þess – en ekki heildarskattstiginu sem hefur verið og verður áfram hærra á Íslandi).”
Nettröllin

Ég nota stundum orðið nettröll – hef verið spurður hvað það þýði.

Þetta er íslenskun á orðinu internet troll. Samkvæmt Wikipedia hefur þetta orð verið notað síðan í upphafi tíunda áratugarins og á við þann sem setur inn ruglandi ummæli í athugasemdakerfi á netinu, hleypir upp umræðunum, stefnir þeim í vitleysu með rugli, endurtekningum og upphópunum.

Þetta heiti er notað um fyrirbærið í mörgum öðrum tungumálum, en það er líka til skammstöfunin DNFTT sem útleggst „ekki fóðra tröllin“.

Uppruni orðins getur líka tengst trolli eins og Matthías bendir á hér að neðan – semsagt veiðarfærum – og þá er meiningin sú að veiða bjána ( trolling for suckers).
Erótík

– Pabbi, hvað er svona ljótt við erótík?

– Það er svosem ekkert ljótt, það eru myndir af berum konum og svoleiðis.

– Ojjjj… það er ógeðslegt

– Finnst þér það?

– (Grettir sig.)

– En, pabbi, ég skil ekki að að það sé mynd af kanínu, það er ekkert ljótt.
Indíánamynd í geimnum

Kvikmyndin Avatar er sjónrænt meistaraverk. Ber þess vitni að ótrúlega mikið hafi verið nostrað við hvern ramma. James Cameron má eiga það að hann hugsar stórt og hefur breiða sýn. Stundum slær þetta reyndar aðeins of langt út í tölvuleik – það er ekki beint gaman að horfa á aðra spila tölvuleiki. En þótt mér líði alltaf svolítið kjánalega að sitja með þrívíddargleraugu í bíósal, þá gleymir maður sér við að horfa á dýrðina.

Ég veit ekki – kannski er framtíð kvikmyndanna þarna, eða einhver hluti hennar. Þetta er Hollywood eins og það verður stærst og stórkostlegast; maður getur ekki annað en dáðst að kraftinum og framkvæmdagleðinni.

Meistari Tuffaut á þó fræga línu – að gæði kvikmyndar séu ekki endilega í samræmi við fyrirhöfnina sem fara í að gera hana. Ég ætla ekki að afskrifa myndir eins og Mömmu Gógó strax.

Sagan er einföld, með góðum boðskap um náttúruvernd, rányrkju, nýlendukúgun og baráttu fyrir frelsi. Að sumu leyti minnir þetta á vestra, frumbyggjar plánetunnar Pandóru líkjast indíánum – það er þá eins myndir frá síðasta skeiði vestrans þegar indiánarnir voru góðir en riddaraliðið vont.

Og þetta er saga sem er ennþá að gerast: Í Tíbet, á Vesturbakkanum, í Súdan.

Persónurnar eru kannski ekki ýkja spennandi en leiktjöldin eru það; þessi pláneta sem Cameron var mörg ár að skapa – fyrir 250 milljón dollara.
Gautar og fleiri góð bönd

Þegar ég byrjaði að fylgjast með tónlist höfðu plássin á Íslandi sínar hljómsveitir. Það voru auðvitað Keflavíkurböndin, Hljómar og Óðmenn, þau reyndar slitu sig frá þessu – fluttu til Reykjavíkur, svona eins og þegar Bítlarnir fluttu frá Liverpool til Lundúna.

Frá Akranesi komu Dúmbó og Steini, Ingimar Eydal og hljómsveit frá Akureyri, Mánar frá Selfossi, Logar frá Vestmannaeyjum, Facon frá Bíldudal, BG og Ingibjörg frá Ísafirði. Það var meira að segja tekið til þess að Roof Tops kæmu ekki bara frá Reykjavík, heldur úr Vesturbænum.

Og frá Siglufirði komu Gautar eins og Dr. Gunni rifjar upp. Á Siglufirði var mikið tónlistarlíf á þessum árum. Stærsti smellur Gauta var Kveiktu ljós sem sveitin lék með blönduðum kvartett og karlakórnum Vísi. Flutningur þessa lags í sjónvarpi á sínum tíma er alveg ógleymanlegur – vonandi hefur hann ekki glatast.

Síðar þegar ég fór í hljómsveit kallaðist hún Gaukarnir. Ég hygg að nafngiftin hafi verið undir áhrifum frá hljómsveit Ólafs Gauks og Gautum.

Gautar í góðum fílíng.
Nafnleysið

Á vef sem heitir AMX – sem ég fer hérumbil aldrei á en sé stundum bregða fyrir í Blogggáttinni sem birtist neðst til hægri á forsíðu Eyjunnar – birtast sirka þrjár greinar um mig í viku. Ég hef einsett mér að elta ekki ólar við þessi skrif, ekki fremur en það sem til dæmis Hannes Hómsteinn eða Björn Bjarnason skrifa.

Maður gerir sjálfum sér það ekki.

En eitt er merkilegt við svokallað „Fuglahvísl“ á AMX. Það er sífellt verið að hneykslast á nafnlausum skrifum á Eyjunni.

Samt er það svo að Fuglahvíslið – sem er í sannkölluðu öndvegi á AMX – er vita nafnlaust, sjálfur verð ég að viðurkenna að ég hef ekki hugmynd um hver er alltaf að skrifa þessar greinar um mig.

Ég held reyndar að mig langi ekkert að vita það.
Umræðan

Ég hef reynt að taka verulega til í athugasemdakerfinu hér á vefnum. Vinsa út ritsóða, nettröll, þá sem eru augljóslega haldnir þráhyggjum, þá sem reyna að rugla umræðuna, þá sem skrifa undir mörgum netföngum. Útiloka sumar IP-tölur. Vera á varðbergi gagnvart öðrum sem missa sig stundum, en eru oft í lagi. Þetta er leiðinlegt verkefni – og oft velti ég fyrir mér hvort er nokkur ástæða til að halda þessum vettvangi opnum.

En stundum er umræðan reyndar ágæt, ég held hún hafi batnað eftir þessa tiltekt.

Það kemur þó fyrir að maður verður gáttaður. Ég googlaði einn sem hefur beitt sér talsvert á síðunni og verið mjög stóryrtur. Komst á síðu hans þar sem hann hafði fótósjoppað andlitið á sér inn á mynd af þekktum nasista – sirka árið 1940.

Ég ætla að ákveða um áramótin hvort ég nenni að halda þessu spjallsvæði opnu.
Baráttan um skýin

Cloud computing eins og það er kallað er að verða gríðarstórt dæmi. Feiknarlegt magn af gögnum er vistað “í skýjunum” eins og það er kallað, ekki í heimilistölvum eða tölvum á vinnustöðvum, heldur í miklum gagnaverum. Magn upplýsinga sem er geymt í miðlægum þjónustum eins og Flickr, YouTube, SlideShare, Prezi og Google Docs er sífellt að aukast.

Um þetta var skrifað í forsíðugrein í Economist um daginn:

“THERE is nothing the computer industry likes better than a big new idea-followed by a big fight, as different firms compete to exploit it. “Cloud computing” is the latest example, and companies large and small are already joining the fray. The idea is that computing will increasingly be delivered as a service, over the internet, from vast warehouses of shared machines. Documents, e-mails and other data will be stored online, or “in the cloud”, making them accessible from any PC or mobile device. Many things work this way already, from e-mail and photo albums to calendars and shared documents.”

MIðað við þetta þurfum við ekki að gefa miklar ívllnanir, selja orkuna ódýrt eða verða örvæntingarfull um að ekki fáist kaupendur að henni.

Við erum einfaldlega í mjög góðri stöðu, enda verður tölvufyrirtækjunum mjög umhugað að sýna að þau séu græn og noti vistvæna orku fyrir gagnaver sín.
Andri Geir: Hví notar Björgólfur peningana ekki til að borga skuldir?

Andri Geir skrifar pistil um undir yfirskriftinni Er Verne Holding þvottastöð fyrir gamla Icesave peninga?

- - -

Það má aldrei gleymast að Björgólfur yngri var í þeirri stöðu sem líklega ber mesta ábyrgð á Icesave og þeim hörmungum sem það hefur og mun leiða fyrir þessa þjóð.

Það er því með ólíkindum að ráðherra í núverandi ríkisstjórn skuli vera að taka upp hanskann fyrir þessum manni og hans fjármagni. Getur sami ráðherra upplýst þjóðina og sannað að hér sé ekki verið að fjárfesta gamla Icesave peninga?

Á meðan rannsókn á hruninu stendur eiga gamlir útrásarvíkingar alls ekki að koma að endurreisnarstarfi hér. Svo einfalt er það.

Svo er auðvitað spurningin: hvers vegna notar Björgólfur ekki peninga sem hann virðist eiga afgangs til að borga upp skuldir sem hann og faðir hans hafa skilið eftir sig? Hvernig ætli standi á því að Björgólfur eldri er gjaldþrota en ekki sonur hans?
Glæpir og refsing

Lára Hanna rifjar upp eitt og annað í pistli sem hún nefnir Glæpur og refsing Björgólfs Thors. Hún nefnir meðal annars lán úr Landsbankanum til aðila sem voru nátengdir bankanum – og þau orð Evu Joly að réttarkerfi heimsins séu sniðin til að halda hlífiskildi yfir hinum ríku og valdamiklu.
Kínverjum kennt um

Guardian kennir Kínverjum um að loftslagsráðstefna Sameinuðu þjóðanna mistókst.

Þeir hafi meira að segja sent lágtsettan embættismann til að semja við sjálfan Obama.

En blaðið heldur því fram að Ed Miliband, orkumálaráðherra Breta, hafi bjagað því sem bjargað varð á ráðstefnunni þegar hún var við það að leysast upp.

Umhverfisverndarsinnar telja að samningurinn sem náðist á ráðstefnunni sé hörmung.
Arfleifð í tætlum

Þegar skoðaðar eru athugsasemdir frá Ingibjörgu Sólrúnu – eða Geir Haarde – um atburði fyrir hrun og á tíma þess verður að gá að einu.

Nefnilega því að pólitísk arfleifð þeirra er í tætlum. Henni verður varla tjaslað saman aftur; það er lítil von til þess að þau komist aftur inn í pólitík eða í sérstakar ábyrgðarstöður.

Það voru Ingibjörg og Geir sem fóru um heiminn stuttu fyrir hrun og reyndu að halda því fram að allt væri í þessu fína í íslensku bönkunum. Þeir hefðu bara ekki nógu góða ímynd.

Ein síðasta von þeirra er að reyna að hanga í því að vondir útlendingar hafi valdið ógæfu Íslands.

Þar eru þau reyndar dálítið á sama báti og annar stjórnmálamaður með ónýta arfleifð – Davíð Oddsson. Þetta er líka rauður þráður í málflutningi hans – og vinar hans, Styrmis Gunnarssonar.

Þessir fyrrum leiðtogar þjóðarinnar – sem öllum var sópað burt eftir búsáhaldabyltinguna – eiga allt undir því að geta kennt öðrum um.

Í því felst veik von þeirra um uppreisn æru.

Fyrrverandi seðlabankastjórinn og forsætisráðherrann hefur reyndar fengið heilt dagblað til þess, fyrrum virtasta blað landsins. Það getur varla talist annað en harmskoplegt.
Hrunadans kerfisins

Baldur Guðlaugsson skrifar grein í Morgunblaðið í dag, sjálfum sér til varnar. Að mati ritstjórnar blaðsins er hann af því kalíberi að hann fær birtar greinar á leiðaraopnunni.

Í greininni er merkileg málsgrein, og nokkuð afhjúpandi.

Hún fjallar um setu Baldurs, þáverandi ráðuneytisstjóra fjármálaráðuneytisins, í samráðshópi ráðuneyta, Fjármálaeftirlitsins og Seðlabankans. Þessi nefnd fundaði 31. júlí 2008. Orð Baldurs sýna í hvílík vandræði stofnanir sem áttu að hafa eftirlit með íslenska fjármálakerfinu voru komnar:

“ Í fundargerð þessa fundar samráðshópsins kemur fram að ég hafi sagt að ég teldi að það gæti orðið banabiti fyrir bankana ef umræðan færi af stað um veikleika Tryggingasjóðsins. Þar var ég að sjálfsögðu að vísa til þeirrar opinberu umfjöllunar sem átt hafði sér stað í Bretlandi nokkru áður og hafði þá leitt til nokkurs útflæðis af innlánsreikningum Landsbankans. Var augljóst að það hefði getað valdið áhlaupi breskra innstæðueigenda ef endurnýjuð og aukin umræða hefði farið af stað um að mikill vafi léki á því að hægt yrði að standa undir innstæðutryggingunum.”
Viðtalið við Bjarna Ben

Gárungarnir á DV voru búnir að spá því að fyrst Mogginn ákvað að birta ekki viðtal Kolbrúnar Bergþórsdóttur við Bjarna Benediktsson, þá liði ekki á löngu áður en Agnes Bragadóttir yrði send til að taka viðtal við formanninn.

Það gerðist fáum dögum síðar.

Þess má geta að Kolbrún og Agnes eru ekki vinkonur.

En Bjarni setur fram það sjónarmið í viðtalinu að það hafi verið valdþreyta sem hrjáði Sjálfstæðisflokkinn fyrir hrun.

Jú, mikil ósköp. En var það ekki eitthvað fleira?
Siðleysi hjá SI

Þetta segir framkvæmdastjóri Samtaka iðnaðarins um ívilnanir ríkisstjórnarinnar vegna fjárfestinga fjárglæframannsins Björgólfs Thor Björgólfsonar:

„ Það er ekki hlutverk stjórnvalda eða þingheims að draga fjárfesta í dilka að geðþótta sínum og leyfa samninga við suma en aðra ekki. Þar verða að gilda hlutlæg sjónarmið. “

Skiptir þá fortíð og viðskiptaferill og fortíð þeirra sem fjárfesta á Íslandi – og fá til þess sérstaka fyrrgreiðslu frá ríkisvaldinu – engu máli?

Hvers konar siðleysi er ríkjandi hjá þessum blessuðum samtökum? Er þá bara sama hvaðan gott kemur?

ps. Kjartan Valgarðsson gerði athugasemd hér að neðan og minnti á herferð SI gegn kennitöluflökkurum.
Hugtakamisnotkun

Þingmenn Hreyfingarinnar benda á það að svokallaður auðlindaskattur ríkisstjórnarinnar er ekki auðlindaskattur í venjulengum skilningi þess hugtaks, heldur er verið að skattleggja notkun almennings á auðlindunum. Í tilkynningu Hreyfingarinnar segir:

„Í frumvarpinu hefur verið lagt til að innheimta skattinn af notendum í stað skattlagningar á auðlindinni sjálfri eins og venja er þegar talað erum auðlindaskatt. Ef ríkisstjórnin ætlaði að beita sömu aðferð á innheimtu auðlindaskatts á fiskveiðiauðlindinni og gert er í þessu frumvarpi, þá yrðu fiskflök og fiskbollur í borðum kjörbúða skattlagðar en ekki aflaheimildirnar. Engum hefur dottið slík aðferð í hug.“
Mörgæs á heimilið

Við Kári vorum að velta fyrir okkur að það gæti verið gaman að hafa mörgæs sem gæludýr.

En hvar ætti hún að sofa?

Kári stakk upp á frystinum.

Svo mætti setja hana í bað með ísmolum.

Og jafnvel útbúa litla tjörn fyrir hana úti í garði. Ísland er svosem ekki hitabeltið.

Við búum líka stutt frá Reykjavíkurtjörn.

Skemmtileg dýr mörgæsir. Og jú, ég hef lesið Dauðann og mörgæsina eftir Andrei Kurkov. Frábær bók.
Innherjar

Ég er hérumbil alveg hættur að sjá Viðskiptablaðið sem er miður – ég hef haft pata af því að það hafi batnað mikið eftir að blaðið fékk alvöru ritstjóra, ekki bara mann með pólitískt agenda, og nokkra ágæta blaðamenn sem yfirgáfu Morgunblaðið.

Ef marka má þennan pistil Jóhanns Haukssonar er forsíðuefnið í Viðskiptablaðinu þessa vikuna mjög merkilegt.

Blaðamaður þaðan, Magnús Halldórsson, hefur fylgst með réttarhöldum í máli Baldurs Guðlaugssonar, Jóhann segir svo frá:

„Með frétt sinni í Viðskiptablaðinu sl. fimmtudag lyfti Magnús lokinu af ormagryfju. Í réttarsalnum fékk hann greinargerð um vitnisburð margra úr innsta hring mánuðum, jafnvel misserum áður en bankarnir hrundu.

Hvað kom fram í réttarsalnum?

Í fyrsta lagi að til eru fundargerðir sem bera þess vitni að saman sátu á Baldur, Jónas Fr. Jónsson forstjóri Fjármálaeftirlitsins og fleiri á fundum í samráðshópi um fjármálastöðugleika mánuðum fyrir bankahrun með innmúraðar upplýsingar um dauðvona Landsbanka og grafalvarlega fjárþröng allra bankana.

Í öðru lagi að Baldur, sem seldi hluti sína í Landsbankanum 18. og 19. september 2008 fyrir 192 milljónir króna – kortéri fyrir hrun – , hafði þegar í lok júlí látið bóka á umræddum samráðsfundum að það yrði banabiti bankanna ef þær upplýsingar, sem hópurinn bjó yfir, yrði á almanna vitorði.

Tryggvi Pálsson, þrautreyndur bankamaður og yfirmaður í Seðlabankanum, sagði í þriðja lagi, að alla tíð og alltaf hafi samráðshópurinn fjallað um innherjauppýsingar sem haft gátu úrslitaáhrif á verðmæti hlutabréfa í bönkunum. Það merkir að hópurinn var með upplýsingar í höndum sem lögum samkvæmt var skylt að birta öllum almennum hluthöfum í kauphöll þannig að allir hefðu þeir jafna aðstöðu til að bregðast við upplýsingunum og bjarga eigin skinni eins og vera ber.“
Viðbúið fíaskó í Kaupmannahöfn

Það kemur lítið út úr loftslagsráðstefnunni í Kaupmannahöfn. Við því var heldur ekki búist. Hugsanlegar skýringar:

Leiðtogum heimsins er alveg sama þótt veröldin farist.

Þeir hugsa bara í fjögurra ára kjörtímabilum – og loftslagsvandinn spannar áratugi og árhundruð.

Þeir trúa ekki sjálfir að þessi ógn sé svona voðaleg.
Saab úr sögunni

Þetta er hinn klassíski Saab. Svona bílar þóttu prýði á götunum þegar ég var að alast upp. Það voru til harðir Saab-menn – ég man að Stefán Jónsson fréttamaður sem bjó á horninu á Ásvallagötu og Blómvallagötu ók um á grænum Saab.

Síðustu árin hefur saga Saab verið tóm niðurlæging. Og nú ætlar General Motors – hinn ofurskuldugi bandaríski bílarisi sem er eigandi Saab – að hætta að framleiða bifreiðar undir þessu merki.

Lýkur þar með 60 ára sögu, en Saab hefur framleitt bifreiðar frá 1947.
Hinn sýnilegi alheimur

Þetta er stórkostlegt myndband frá American Museum of Natural History.

Ferðalag frá jörðinni út að endimörkum hins þekkta heims.

[youtube=http://www.youtube.com/watch?v=17jymDn0W6U]
Jólatré

Það hefur lengi farið í taugarnar á mér að þurfa að keyra langvegu til að kaupa jólatré – og kaupa þau svo í risaverslunum í eigu gróðapunga. (Jú, auðvtað er best að höggva sjálfur jólatré en maður er ekki alltaf að ná því.)

Ég var alinn upp við það að jólatré ætti maður að kaupa hjá Skógræktinni sem þá tíð hafði sölustaði víða um bæinn.

Þetta horfir til aðeins betri vegar hjá okkur sem búum í vesturborginni.

Edda Heiðrún er að selja íslensk jólatré í jólaþorpinu milli Laugavegs og Hverfisgötu og kornbóndinn Eymundur Magnússon er að selja tré af jörð sinni í Vallanesi á horninu á Skólavörðustíg og Óðinsgötu.
Frægu skilti stolið

Hinu fræga skilti, við inngang dauðabúðanna í Auschwitz, var stolið í nótt.

Á skiltinu stendur Arbeit Macht Frei – Vinnan gerir yður frjálsa.

Það er þversögn. Í Auschwitz voru fangar drepnir umsvifalaust eða þrælkaðir til dauða – og, jú, sumir náðu að lifa fram að endalokum búðanna í janúar 1945.

Heimildum ber ekki saman um hvort þetta er ljótur hrekkur eða hvort þeir sem stálu skiltinu hafa einhvern pólitískan tilgang.
Elíta hefur þjóðina að fífli

Andri Geir skrifar um mál Baldurs Guðlaugssonar, framsetningu frétta af því og hvernig háttsettir menn vissu að bankakerfið var að fara á hliðina en létu eins og þeir væru yfir allt og alla hafnir.
Af Björgólfsmálum hinum síðari

Elías Pétursson sendir þessa grein:

Svolítið merkilegt þetta mál með Björgólf, gagnaverið og iðnaðarráðherrann

Björgólfur kom fyrir nokkrum árum og sagði öllum að hann ætti ógeðslega mikið af útlenskum peningum fékk þess vegna að kaupa banka…

Seinna kom í ljós að það var allavega að einhverju leyti lygi því hann hafði fengið lánað fyrir amk. hluta hjá svikabræðrum sínum sem þá voru líka að fá banka.

Það kom líka í ljós að hann hafði aldrei borgað lánið sem hann fékk hjá kollegunum, enda of mikið að gera við að taka ný lán til þess að geta tekið önnur lán til að borga lán.

Og þegar ekki fengust meiri lán hjá stórum strákum þá fór hann og lofaði ofsagóðri ávöxtun á sparifé útlendinga, og sagði okkur að allt væri frábært.

Frá því ca 2007 lugu Björgólfur snillingur og starfsmenn hans linnulaust um stöðu bankans sem hann fékk lánað fyrir, (okkur var líka sagt af stjórnmálamönnum að hann hefði sko bara borgað bankann með útlenskum peningum og allt væri jollý)

Fyrir örfáum árum kom Björgólfur og sagðist vera að græja Actavis með ógeðslega miklum útlenskum peningum allt staðgreitt og bjart framundan….

Fyrir stuttu kom í ljós að ógeðslega miklu útlensku peningarnir voru fengnir að láni eins og allt annað í hans viðskiptum.

Reyndar hafði honum tekist að fela það svo vel að Seðlabankinn fann ekki ca 1.000.000.000.000,- skuldina fyrr en nú um daginn.

Nú er Björgólfur að koma með hrikalega góða „fjarfesta“ með að sjálfsögðu ógeðslega mikið af útlenskum peningum…og hann segist bara eiga 40%

Og þá finnst iðnaðarráðherranum það „ hálfógeðfellt“ hvernig þingmaður og fyrirspyrjandi tali um siðferðisleg mörk

Iðnaðarráðherranum finnst það „ ógeðfellt hvernig þingmenn reyna að gera þetta mál tortryggilegt.“

Og segir reyndar að lokum „ Ég spyr mig um annarlegar hvatir þegar menn koma með svona málflutning hingað inn.“

Getur verið að eitthvað vanti í okkur Íslendinga?

Eða höfum við bara alls engin prinsipp??

Reyndar er eitt í þessu öllu sem er sérstakt umhugsunarefni, Björgólfi virðist ganga hvað best í viðskiptum/fjárfestingum í gömlum austantjaldsríkjum.

Taktu eftir því Egill að hvergi í öllum þessum texta skrifa ég orðið “ICESAVE“, sennilega ætti tjón okkar vegna þess að vera þarna betur skilgreint…

En allt hitt ætti að vera nóg til þess að við segðum þessum manni að fara og gera bissnes einhversstaðar annarsstaðar t.d. í Austurevrópu…þeir kunna kannski að höndla svona snilling.

ICESAVE eitt og sér ætti aftur á móti að vera forsenda fangelsisdóms og ævilangs missis íslensks vegabréfs.

Hér eru samræður Iðnaðarráðherrans og þingmannsins…

http://www.althingi.is/altext/hlusta.php?raeda=rad20091217T105000